Update: 9:54AM DAU gadreva o koya me dau voqa tu ga vua na domo ni sere ni lotu e na gauna e sa lesi mai na Tabacakacaka se Wasewase e veiqaravi voli kina ka me dau vakananumi tu ga vua.
Oqori e dua na i naki ni kena tavoci na katokatoni ni matasere ni Wasewase o Lami ena Siga Tabu rua sa oti, ka marautaka vakalevu o Talatala Qase Ratu Joji Toge Natuivau.
E mai tavoci ena valenilotu mai na koro o Lami na katokatoni ni sere ni lotu, ena veiliutaki maqosa ni buli sere nei Epeli Ratuva.
Era lewe 80 na matasere oqo mai Lami, ka rairai vinaka na nodra i sulu roka vata- oya na karakarawa. Vei Talatala Natuivau, na macawa vata talega oya, Jiune 15, e sa yacova mai kina na yabaki 66 ni nodra bula.
E mai sucu talega kina e dua na makubuqu kau vakayacani koya ena vosa vaka- Toga na Manatukilagi - ka kena i balebale na noda vakanananu vua na Kalou ena siga kei na bogi ena nona mai sereki keda me rawa ni da qarava vinaka kina na noda i tavi ena yalo e galala, e kaya ena yalo luluvu o Talatala Natuivau.
E vakavinavinakataka o Talatala Natuivau ni tolu na veika e yaco ena loma ga ni dua na macawa, e sa vakavinavinakataka ga kina na Kalou.
Ena 2010, au sa mai veiqaravi kina ena Wasewase o Lami, ka dua na rai e biuta na Kalou oya na sala cava me na tara cake kina na nodra bula na i vavakoso e Lami kei na nodra vukei mera qarava na nodra i tavi ena yalo dina kei na lomadra.
Ka me kua ena voraki, e kaya.
E tukuna talega o Talatala Natuivau ni dua na ka e dau taleitaka ki na nona bula ni dau rogoca na sere ni lotu, e dau vakavinavinakataka na loloma kei na nona dra na Turaga o Jisu, me vaka e vola o Paula vei ira mai Koronica ena II Koronica wase 3: 12 - 18 kei II Koronica 4: 1-6 e dau i vakadei ni nona qarava na nona i tavi vua na Kalou ena yalo dina.
Ena gauna vou kei na bula eda sa donumaka tu ena gauna oqo, na cava na veika ena vakayavalata na nomu bula ni qaravi i tavi, ka me da segata tiko ena veisiga me da na yacova na bula e vakarokorokotaki kina na Kalou ena yalo dina kei na savasava, e kaya o Talatala Natuivau.
O Talatala Natuivau, e cavutu mai Ekubu e Vatulele, ka vasu e Ono-i- Lau.
Au gole ga mai ena dua na vuvale dau lagasere ni lotu, ena yasana mai vei noqu Na, e tomana.
E dua na ganena o Qalo Rokotakala, e dua e kilai ena buturara ni buli sere ni lotu ena loma ni Lotu Wesele kei Rotuma.
E tekivu ga na nona dau veivakauqeti me ra dau katokatoni ka vuli sere na matasere ni veivalenilotu e veiqaravi kina, oya mai vei ira na lewe ni matasere ni wili Vola ni Siga Tabu ni Nasova kei Nasese.
E wasea ni sa yabaki 50 na nona qaravi lotu mai kina, ka 43 na yabaki e veiqaravi voli kina vakaitalatala. E 10 na tabacakacaka esa veiqaravi oti mai kina, ka rua na wasewase- matai ni gauna me Talatala Qase kina, a mani ra lesi sara ki na nodra koro me laki Talatala Qase ni Wasewase o Vatulele, ka i karua ni wasewase e Lami, na vanua ena mai vakacavara talega kina na nodra veiqaravi ni talai ni Kalou.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn smo_Latn fij_Latn fij_Latn fij_Latn fij_Latn